**Ministru kabineta noteikumu projekta „Grozījumi Ministru kabineta 2015. gada 16. jūnija noteikumos Nr. 318 „Elektronisko izsoļu vietnes noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| **1.** | **Pamatojums** | Ministru kabineta noteikumu projekts “Grozījumi Ministru kabineta 2015. gada 16. jūnija noteikumos Nr. 318 “Elektronisko izsoļu vietnes noteikumi”” (turpmāk – noteikumu projekts) izstrādāts pēc Tieslietu ministrijas iniciatīvas. |
| **2.** | **Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība** | 2015. gada 1. jūlijā stājās spēkā Ministru kabineta 2015. gada 16. jūnija noteikumi Nr. 318 “Elektronisko izsoļu vietnes noteikumi” (turpmāk – noteikumi Nr. 318), kas nosaka kārtību, kādā veic darbības elektronisko izsoļu vietnē (*https://izsoles.ta.gov.lv*), kā arī kārtību, kādā Izsoļu dalībnieku reģistrā iekļauj ziņas par personu, iekļaujamo ziņu apjomu, kā arī šo ziņu aktualizēšanas un dzēšanas kārtību. Kārtību, kādā sprieduma izpildes procesā organizējamas un noturamas nekustamā īpašuma izsoles nosaka Civilprocesa likums. 2015. gada 17. decembrī Saeima otrajā lasījumā pieņēmusi likumprojektu “Grozījumi Civilprocesa likumā”, ar kuru vienlaikus veikti atsevišķi grozījumi attiecībā uz nekustamo īpašumu izsoļu organizēšanas un norises kārtību, ar mērķi novērst praksē konstatētus atsevišķus jautājumus, kuros veidojās atšķirīga prakse, kā arī pilnveidotu izsoļu norises procesu (likumprojekta Nr. 363/Lp12). Ņemot vērā Civilprocesa likumā veiktos grozījumus, attiecīgi precizējami noteikumi Nr. 318. Saskaņā ar noteikumu Nr. 318 29. punktu, saņemot personas lūgumu par autorizēšanu dalībai izsolē, zvērināts tiesu izpildītājs vai maksātnespējas procesa administrators piecu darbdienu laikā pārliecinās, vai Izsoļu dalībnieku reģistrā reģistrēto personu var pielaist pie solīšanas saskaņā ar [Civilprocesa likuma](http://likumi.lv/ta/id/50500-civilprocesa-likums) normām, kā arī vai ir iemaksātas noteikumu Nr. 318 [28. punktā](http://likumi.lv/doc.php?id=274951#p28) minētās summas, un autorizē personu dalībai izsolē. Ar 2015. gada 17. decembrī otrajā lasījumā pieņemto likumprojektu “Grozījumi Civilprocesa likumā” (likumprojekta Nr. 363/Lp12) jaunā redakcijā izteikta Civilprocesa likuma 607. panta otrā daļa, grozot termiņu, kādā zvērināts tiesu izpildītājs pieņem lēmumu par personas autorizāciju dalībai nekustamā īpašuma izsolē. Proti, ar grozījumiem noteikts, ka zvērināts tiesu izpildītājs autorizē personu dalībai izsolē piecu darbdienu laikā no nodrošinājuma un personas lūguma saņemšanas dienas. Tādējādi Civilprocesa likumā noteikts, ka persona, kura vēlas piedalīties zvērināta tiesu izpildītāja rīkotā nekustamā īpašuma izsolē, autorizācijai nepieciešamos priekšnosacījumus (lūguma iesniegšanu un nekustamā īpašuma pirkuma nodrošinājuma iemaksu) var izpildīt atsevišķi (nevis vienā dienā), taču iekļaujoties termiņā, kas vēlāks par 20.dienu no nekustamā īpašuma izsoles sludinājumā norādītā izsoles sākuma datuma.Ņemot vērā minēto, nepieciešams precizēt noteikumu Nr. 318 29. punktu, to saskaņojot ar Civilprocesa likuma 607. panta otro daļu (2015. gada 17. decembrī otrajā lasījumā pieņemtā likumprojekta “Grozījumi Civilprocesa likumā” redakcijā). Vienlaikus, lai noteikumi Nr. 318 nedublētu Civilprocesa likuma 607. panta otrajā daļā ietverto normu, ar noteikumu projektu noteikumu Nr. 318 29. punktā ietverta vispārēja atsauce uz Civilprocesa likumā noteiktu termiņu, kādā jāpieņem lēmums par personas autorizāciju dalībai izsolē, svītrojot norādi par konkrētu darbdienu skaitu (***noteikumu projekta 4. punkts***). Noteikumu Nr. 318 44. punkts definē Civilprocesa likuma 614. panta pirmās daļas 4. punktā lietotā termina “būtiski tehniski traucējumi” tvērumu. Tehniskie traucējumi ir uzskatāmi par būtiskiem, ja elektronisko izsoļu vietnes darbības traucējumu dēļ solīšana nav bijusi iespējama laikposmā, kas kopā veido vairāk nekā 10 procentus no kopējā izsoles laika, vai šādi traucējumi neatkarīgi no to ilguma bijuši pēdējās 24 stundās pirms izsoles noslēguma, vai konstatēts sistēmas drošības pārkāpums. Saskaņā ar Civilprocesa likumu būtisku tehnisku traucējumu konstatēšana ir pamats izsoli pārtraukt un atzīt par nenotikušu. Praksē izsoles atzīstamas par nenotikušām arī tādos gadījumos, kad tehniski traucējumi pēdējo 24 stundu ietvarā pirms izsoles noslēguma ilguši arī ļoti īsu laika sprīdi (piemēram, konstatēts pāris minūtes ilgs tehnisks pārrāvums portāla [www.latvija.lv](http://www.latvija.lv) identifikācijas moduļa darbībā, konkrētajā laika sprīdī radot problēmas ar autorizācijas nodrošināšanu). Tai pat laikā, ikvienā gadījumā, kad izsole šāda iemesla dēļ atzīta par nenotikušu, izsludināma tā paša nekustamā īpašuma atkārtota izsole (Civilprocesa likuma 615. panta (21) daļa). Minētais ne vien attālina sekmīga piedziņas procesa noslēgumu, bet arī rada papildu sprieduma izpildes izdevumus izpildu lietu dalībniekiem. Turklāt, kā liecina prakse, izsoles dalībnieku aktīva solījumu izdarīšana konstatējama izsoles noslēguma posmā un tieši pēdējo stundu laikā pirms noteiktā izsoles noslēguma. Līdz ar to nav attaisnojami par būtiskiem traucējumiem, kas var ietekmēt izsoles rezultātu, atzīt jebkāda veida traucējumus, kas notikuši pēdējās diennakts laikā, tai skaitā nakts stundās, kad solījumu veikšana ir maz iespējama. Tāpat šobrīd noteiktais laika posms, kura ietvaros traucējumi tiek atzīti par būtiskiem, rada nenoteiktību attiecībā uz izsoļu procesa sekmīgu norisi un veicina neapmierinātību izsoļu dalībnieku vidū, atturot tos no turpmākas piedalīšanās zvērinātu tiesu izpildītāju rīkotās izsolēs. Ar noteikumu projektu pārskatīts noteikumu Nr. 318 44. punktā ietvertais termina “būtiski tehniski traucējumi” tvērums, nosakot, ka tehniski traucējumi izsoles noslēguma posmā atzīstami par būtiskiem, ja tie neatkarīgi no to ilguma konstatēti pēdējā stundā pirms izsoles noslēguma (***noteikumu projekta 6. punkts***). Vienlaikus konstatēta nepieciešamība noteikumos Nr. 318 veikt atsevišķus tehniska rakstura grozījumus.Datu valsts inspekcija ir vērsusi Tiesu administrācijas uzmanību uz apstākli, ka, reģistrējot personu Izsoļu dalībnieku reģistrā, nav attaisnojami ikvienā gadījumā automātiski izgūt ziņas par deklarēto dzīvesvietas adresi attiecībā uz visām Izsoļu dalībnieku reģistrā reģistrētajām personām. Šādu ziņu iegūšanas nepieciešamību neparedz arī Civilprocesa likuma normas, kas nosaka kārtību, kādā sprieduma izpildes procesā organizējamas un noturamas nekustamā īpašuma izsoles. Ņemot vērā minēto, ar noteikumu projektu tiek precizēts noteikumu Nr. 318 13.3. apakšpunkts, svītrojot vārdus “(deklarētās dzīvesvietas adrese vai, ja tādas nav vai tā atšķiras no deklarētās dzīvesvietas adreses, faktiskās dzīvesvietas adrese)” (***noteikumu projekta 1. punkts***). Ar noteikumu projektu noteikumu Nr. 318 18. punktā tiek aizstāti vārdi “lietotāja vārds” ar vārdu “lietotājvārds”, lai nodrošinātu vienotu terminoloģijas lietojumu visā noteikumu Nr. 318 tekstā (***noteikumu projekta 2. punkts***).Atbilstoši noteikumu Nr. 318 25. punktam zvērināts tiesu izpildītājs vai maksātnespējas procesa administrators sagatavo sludinājumu par nekustamā īpašuma izsoli un nosūta publicēšanai oficiālajā izdevumā “Latvijas Vēstnesis”, izmantojot elektronisko izsoļu vietni. Praksē īstenotais tehniskais risinājums paredz zvērinātam tiesu izpildītājam organizēt nekustamo īpašumu sludinājumu sagatavošanu un nosūtīšanu publicēšanai izdevumam “Latvijas Vēstnesis” elektroniskā formā, izmantojot Izpildu lietu reģistra *web* servisu. Savukārt maksātnespējas procesa administratoriem nav pieejams vienots tehnisks rīks, kas nodrošinātu iespēju automatizēti nosūtīt publicēšanai nekustamā īpašuma izsoļu sludinājumus maksātnespējas procesa lietās. Ņemot vērā minēto, ar noteikumu projektu noteikumu Nr. 318 25. punkta pirmais teikums tiek svītrots ***(noteikumu projekta*** ***3. punkts***). Vispārēja prasība nekustamā īpašuma izsoles sprieduma izpildes procesā un maksātnespējas procesā izziņot oficiālajā izdevumā “Latvijas Vēstnesis” noteikta Civilprocesa likuma 606. panta otrajā daļā.Vienlaikus, ņemot vērā, ka Izsoļu dalībnieku reģistrā reģistrētas fiziskas personas tiesības bez īpaša pilnvarojuma vienpersoniski pārstāvēt juridisko personu tiek pārbaudītas automātiski autorizēšanās elektronisko izsoļu vietnē brīdī (proti, tieši neiesaistot elektronisko izsoļu vietnes administratoru – Tiesu administrāciju), ar noteikumu projektu attiecīgi redakcionāli precizēts noteikumu Nr. 318 36. punkts (***noteikumu projekta 5. punkts***).  |
| **3.** | **Projekta izstrādē iesaistītās institūcijas** | Noteikumu projekts izstrādāts sadarbībā ar Tiesu administrāciju, Latvijas Zvērinātu tiesu izpildītāju padomi.  |
| **4.** | **Cita informācija** | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| **1.** | **Sabiedrības mērķgrupas, kuras tiesiskais regulējums ietekmē vai varētu ietekmēt** | Noteikumu projekts attiecas uz zvērinātiem tiesu izpildītājiem un maksātnespējas procesa administratoriem. Atbilstoši Ministru kabineta 2010. gada 19. janvāra noteikumiem Nr. 66 „Noteikumi par zvērinātu tiesu izpildītāju skaitu, viņu amata vietām, iecirkņiem un to robežām” maksimālais zvērinātu tiesu izpildītāju skaits ir 116. Saskaņā ar Maksātnespējas reģistra datiem 2015. gada novembra beigās ir ierakstīti 329 maksātnespējas procesa administratori.Vienlaikus noteikumu projekts attiecas uz elektronisko izsoļu vietnes pārzini – Tiesu administrāciju, tās vadītāju vai pilnvarotajām personām, amatpersonām. |
| **2.** | **Tiesiskā regulējuma ietekme uz tautsaimniecību un administratīvo slogu** | Nav attiecināms. |
| **3.** | **Administratīvo izmaksu monetārs novērtējums** | Nav attiecināms. |
| **4.** | **Cita informācija** | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |
| **VI. Sabiedrības līdzdalība un komunikācijas aktivitātes** |
| 1. | **Plānotās sabiedrības līdzdalības un komunikācijas aktivitātes saistībā ar projektu**  | Noteikumu projekts izstrādāts, konsultējoties ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija.  |
| 2. | **Sabiedrības līdzdalība projekta izstrādē**  | Noteikumu projekts ar Latvijas Zvērinātu tiesu izpildītāju padomi saskaņots tā izstrādes laikā. Minētā institūcija noteikumu projekta izstrādē piesaistīta kā zvērinātu tiesu izpildītāju pārstāvības institūcijas.Lai informētu sabiedrību par Ministru kabineta noteikumu projektu un dotu iespēju izteikt viedokli, Ministru kabineta noteikumu projekts, saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” ievietots Tieslietu ministrijas interneta mājaslapā. |
| 3. | **Sabiedrības līdzdalības rezultāti**  | Viedokļi par noteikumu projektu netika saņemti. |
| 4. | **Cita informācija** | Nav |
| **VII. Tiesību akta projekta izpildes nodrošināšana un tās ietekme uz institūcijām** |
| **1.** | **Projekta izpildē iesaistītās institūcijas**  | Noteikumu projekta izpildi atbilstoši spriedumu izpildes procesa un maksātnespējas procesa norisi regulējošos normatīvajos aktos nostiprinātajai kompetencei nodrošinās zvērināti tiesu izpildītāji un maksātnespējas procesa administratori.Elektronisko izsoļu vietnes pārziņa un turētāja funkcijas īsteno Tiesu administrācija. |
| **2.** | **Projekta izpildes ietekme uz pārvaldes funkcijām un institucionālo struktūru.****Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem**  | Ar Noteikumu projektu netiek paplašinātas zvērinātiem tiesu izpildītājiem un maksātnespējas procesa administratoriem normatīvajos aktos noteiktās funkcijas.Likumprojekts neparedz jaunu institūciju izveidi vai esošo institūciju likvidāciju vai reorganizāciju. |
| **3.** | **Cita informācija** | Nav. |

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs

16.12.2015 12:00

1481

E.Timpare,

67036829, Evija.Timpare@tm.gov.lv